คุมเข้ม จัดเจ้าหน้าที่เฝ้าระวังสถานการณ์น้ำ ประจำอาคารระบายน้ำสำคัญๆ ตลอด 24 ชั่วโมง
นายทวีศักดิ์ ธนเดโชพล รองอธิบดีกรมชลประทาน เปิดเผยว่า ตั้งแต่ต้นเดือนกันยายน  2564 เป็นต้นมา ประเทศไทยได้รับอิทธิพลของร่องมรสุมและอิทธิพลของหย่อมความกดอากาศต่ำกำลังแรงมาอย่างต่อเนื่อง ทำให้ลำน้ำสายหลักและลำน้ำสาขามีปริมาณน้ำมากและเกินความจุของลำน้ำในหลายพื้นที่ ส่งผลให้เกิดน้ำเอ่อล้นตลิ่งในหลายพื้นที่ เพื่อเป็นการเฝ้าระวัง ติดตามและดำเนินการเปิด-ปิดประตูระบายน้ำ/อาคารสำนักงาน ได้ให้โครงการชลประทานจัดเจ้าหน้าที่ประจำอาคารระบายน้ำที่สำคัญตลอด 24 ชั่วโมง จนกว่าสถานการณ์น้ำจะเข้าสู่ภาวะปกติ ป้องกันบุคคลภายนอกเข้ามาสร้างความเดือดร้อน ซึ่งอาจจะทำให้สถานการณ์อุทกภัยขยายพื้นที่เพิ่มมากขึ้น หากอัตรากำลัง หรือเจ้าหน้าที่ไม่เพียงพอ ให้ประสานขอความอนุเคราะห์เจ้าหน้าที่จากหน่วยงานฝ่ายปกครอง หรือหน่วยงานท้องถิ่น รวมถึงเจ้าหน้าที่ตำรวจในการเฝ้าระวังอาคารชลประทานและติดตามสถานการณ์น้ำอย่างใกล้ชิด ขอให้ประชาชนในพื้นที่ช่วยกันสอดส่องดูแลประตูระบายน้ำ/อาคารชลประทาน เพื่อป้องกันผู้ไม่หวังดีเข้าไปสร้างความเดือดร้อน พร้อมทั้งขอให้ติดตามข่าวสารสภาพอากาศและสถานการณ์น้ำจากหน่วยงานที่เกี่ยวข้อง